Lars Barfoed (KF), 2010-03-04:
Det er jo rigtigt, som formanden siger, at det forslag, vi nu skal behandle, i substansen drejer sig om de samme problemstillinger som det, vi lige har behandlet.
Efter det her beslutningsforslag, B 105, vil man pålægge regeringen at indføre et forbud mod kastration af smågrise inden udgangen af 2010 og herudover pålægge regeringen at sikre, at det, indtil forbuddet træder i kraft, pålægges alle svineproducenter at bedøve smågrisene samt at give dem postoperativ smertebehandling ved kastration, når et godkendt lægemiddel foreligger i 2010.
Forslaget bliver begrundet med, at kastration uden bedøvelse er dyremishandling i en sådan grad, at det efter forslagsstillernes opfattelse ikke kan accepteres i dansk svineproduktion.
Af beslutningsforslaget fremgår det også, at erfaringerne fra både indland og udland viser, at produktion uden brug af kirurgisk kastration efter forslagsstillernes opfattelse er mulig.
Som jeg anførte under den behandling, vi lige havde af forslag til folketingsbeslutning nr. B 92, er der ingen tvivl om, at det helt klare mål er og skal være en afvikling af rutinemæssig kirurgisk kastration af pattegrise i svineproduktionen.
Justitsministeriet har derfor som nævnt også i efteråret 2009 fremlagt en plan for afvikling af kirurgisk kastration i svineproduktionen, hvorefter den helt klare målsætning er, at rutinemæssig kirurgisk kastration af pattegrise skal være afviklet senest i 2014.
Et krav om afvikling af kastrationen inden udgangen af 2010 vil efter regeringens opfattelse indebære en væsentlig risiko for, at svineproducenterne i mangel af egnede alternativer ikke vil kunne afsætte deres produkter på verdensmarkedet.
I øvrigt er det min opfattelse, at erhvervet tager denne problemstilling særdeles alvorligt.
Erhvervet arbejder allerede i dag på at finde en langsigtet løsning, da det også for erhvervet vil være sådan, at der er betydelige fordele forbundet med ikke at være nødt til at kastrere grisene.
Ud over at forbedre dyrevelfærden undgår landmanden jo at udføre det ubehagelige arbejde, der er forbundet med kastrationen, og økonomien i produktionen bliver forbedret, da det også er sådan, at ikkekastrerede hangrise udnytter foderet bedre og har en højere kødprocent end kastrerede grise. Som det fremgår af Justitsministeriets plan for afvikling af kirurgisk kastration, vil der frem mod 2014 være en løbende proces med regelmæssige afrapporteringer.
Justitsministeriet vil i overensstemmelse med planen en gang om året frem mod 2014 indhente oplysninger fra Det Jordbrugsvidenskabelige Fakultet ved Aarhus Universitet, Videncenter for Svineproduktion og Fødevarestyrelsen om status for igangværende og kommende projekter og initiativer, der har at gøre med alternativer til kirurgisk kastration.
På baggrund af de indhentede oplysninger vil Justitsministeriet invitere medlemmerne af Folketingets Retsudvalg og medlemmerne af Udvalget for Fødevarer, Landbrug og Fiskeri til et eller flere årlige møder, hvor der bliver orienteret om de oplysninger, som er indhentet.
Indtil en afvikling af kastration i svineproduktionen er gennemført, vil Justitsministeriet som nævnt under den behandling, vi lige har haft, af B 92, indføre krav om længerevarende smertebehandling i forbindelse med kastrationen, når et lægemiddel, der opfylder Dyreværnsrådets anbefalinger er godkendt. Som det også blev nævnt under behandlingen af B 92, er der i januar i år godkendt et middel til behandling af postoperative smerter ved kastration af pattegrise, og Justitsministeriet har allerede anmodet Fødevarestyrelsen om at vurdere, om det godkendte middel lever op til Dyreværnsrådets anbefalinger.
Når udtalelsen fra Fødevarestyrelsen foreligger, vil Justitsministeriet – forudsat at midlet lever op til anbefalingerne – tage initiativ til, at der hurtigst muligt indføres krav om længerevarende smertebehandling ved kastration af pattegrise.
Så på det punkt er regeringen faktisk på linje med forslagsstillerne.
Som jeg også nævnte under behandlingen af beslutningsforslag B 92, kan regeringen derimod ikke på nuværende tidspunkt støtte et forslag om lokalbedøvelse af svin i forbindelse med kirurgisk kastration.
Sammenfattende kan regeringen hverken støtte, at der inden udgangen af 2010 indføres forbud mod kirurgisk kastration, eller at der indføres krav om lokalbedøvelse i den mellemliggende periode.
Regeringen kan således ikke støtte beslutningsforslaget, men vil fastholde den handlingsplan, der ligger, hvorefter kastration ophører senest i 2014.